মঙ্গলবার এতিহাদ দেখল উৎসবের রাত! প্রথমবার চ্যাম্পিয়ন্স লিগের শেষ চারে উঠল ম্যাঞ্চেস্টার সিটি। প্যারিস সঁ জরমঁ-এর বিরুদ্ধে প্রথম লেগে ২-২ হওয়ার পর মঙ্গলবার এতিহাদে ছিল তাদের সেমিফাইনালে ওঠার মরণ-বাঁচন ম্যাচ। প্রথমার্ধে সের্জিও আগুয়েরো পেনাল্টি নষ্ট করার পর এতিহাদে প্রায় ৫৪ হাজার সমর্থকের মধ্যে শুরু হয়ে যায় হাহাকার! শেষপর্যন্ত ৭৬ মিনিটে কেভিন দি ব্রুইনের গোলে এতিহাদে বাঁধভাঙা উৎসব। দুরন্ত পারফরম্যান্স ম্যান সিটি রক্ষণভাগের। ম্যানেজার ম্যানুয়েল পেলেগ্রিনি বলেছেন, ‘‘আমি বিশ্বাস করি না দল হিসাবে বার্সেলোনার চেয়ে আমরা পিছিয়ে! তাই আমি চ্যাম্পিয়ন্স লিগ জয়েরই স্বপ্ন দেখছি।’’